ועדת הכלכלה, כנסת 17, פרוטוקול מספר 444, 2008-01-01 11:00

משה כחלון: שלום לכולם, אני פותח את ישיבת ועדת הכלכלה.

משה כחלון: על סדר-היום תקנות המועצה לענף הלול (כללים בדבר מכסות לייצור ביצי מאכל לשיווק בשנת 2008), התשס"ח-2007.

משה כחלון: יש פה פנייה משר החקלאות ופיתוח הכפר ליושב ראש הוועדה חבר הכנסת ארדן שאני ממלא את מקומו היום, לדון בתקנות, ולנסות כמובן לאשר אותן.

משה כחלון: בפנייה נכתב: "בתוקף סמכותי לפי סעיפים 31 ו-53 לחוק המועצה לענף הלול (ייצור ושיווק), ולאחר התייעצות עם המועצה לענף הלול, בכוונתי להתקין את התקנות שבנדון שעניינן קביעת מכסה ארצית ומכסות אישיות לייצור ביצי מאכל לשנת 2008.

משה כחלון: " בהמשך נכתב - וזה חשוב - כי בתקנות לשנת 2008 הוכנסו מספר שינויים לעומת תקנות המועצה לענף הלול התשס"ז-2007 כפי שיפורט להלן.

משה כחלון: הייתי מבקש מנציג משרד החקלאות לומר לנו בקצרה מהם השינויים.

איציק בן דוד: השוני העיקרי בכללים המובאים לאישור הוועדה היום לעומת הכללים שהובאו בשנה שעברה נעוץ בהגדלת המכסה הכוללת בהיקף של 69 מיליון ביצים, כשהסיבה העיקרית הנובעת מכך היא שבשנים האחרונות - ובמיוחד בשנת 2007 - אנחנו עדים לתופעה הולכת ומתגברת של יבוא ביצים מחוץ לארץ.

איציק בן דוד: כלומר, נוצר מחסור בשוק המקומי.

איציק בן דוד: בשנת 2007 אנחנו צופים שהיקף הייבוא של ביצים מחוץ לארץ יגיע לסביבות 80 – 85 מיליון ביצים.

איציק בן דוד: מכיוון שלא ראוי להתבסס באופן שיטתי על יבוא ביצים – מדובר על מוצר טרי, ובהחלט יש מקום שהיקף הצריכה יסופק על- ידי הייצור המקומי – מצאנו לנכון להגדיל את המכסה ב-69 מיליון.

לאה ורון: האם אתם צופים שיהיה יבוא של 85 מיליון ביצים?

איציק בן דוד: כן, אנחנו כבר יודעים שעד חודש נובמבר הגיעו 76 מיליון, וכנראה על-פי ההיתרים שהמשרד נתן, ההיקף הזה יגיע לסביבות ה-80 מיליון.

איציק בן דוד: זהו בהחלט היקף שראוי שייוצר בשוק המקומי.

איציק בן דוד: אנחנו מציעים להגדיל את המכסה בהיקף מסגרת מקסימאלי של 69 מיליון, לאחר שבשנת 2007 המכסה עלתה ב-10 מיליון.

איציק בן דוד: אנחנו בכל זאת רוצים לעשות את זה בצורה מדודה, ולא לגרום לעודפים שבסופו של דבר ההיפטרות מהם תעיק על החקלאות.

איציק בן דוד: לכן, המקרה הזה של העלאת המכסה ייעשה בשלבים.

איציק בן דוד: אם יימצא הצורך, אנחנו גם נבקש את העלאת המכסה בשנה הבאה.

איציק בן דוד: הכול בהתאם באמת להיקפי הייצור, הצריכה והיבוא.

איציק בן דוד: הגדלת המכסה הזאת תחולק לשלוש קבוצות מגדלים.

איציק בן דוד: קודם כל, כל המגדלים הקיימים במידה ובשנים 2005 – 2006 שיווקו במסגרת השיווק המאורגן לפחות 90% מהמכסה שלהם, יקבלו תוספת של 2% למכסה שלהם.

איציק בן דוד: ההיקף הזה מתבטא ב-28 מיליון ביצים.

איציק בן דוד: אנחנו רוצים להשלים את המהלך שהתחלנו בשנה שעברה לתת למגדלים חדשים זכאי מכסות הטלה על-פי החלטות הממשלה מסוף שנות התשעים ומשנת 2000, שלא הצליחו לממש את זכאותם למכסה בגלל שהם לא עמדו בתנאי הסף שמשרד החקלאות קבע, וגם בגלל שהתקציב שהועמד בזמנו לרשותם לצורך רכישת המכסות – דובר אז על מגדלים חדשים שהקצאת המכסה עבורם תהיה לא כתוספת למכסה הארצית, אלא בגין רכישת מכסה בהיקף מקביל ממגדלים במרכז הארץ.

איציק בן דוד: לצורך זה בזמנו האוצר העמיד תקציב שאמור היה לממן כ-50% מעלות הרכישה, כמאה מגדלים בשנת 2006 לא הצליחו לממש את הזכאות שלהם, ולכן ב-2007 הקצאנו לטובת הנושא הזה תוספת מכסה של 10 מיליון שהתבטאה בכך שהסבנו את המענק שבזמנו הועמד לרשותם לצורך מימון חצי מרכישת המכסה, למחצית המכסה שעומדת לזכותם - בסביבות 220 אלף ביצים.

איציק בן דוד: הם חתמו על התחייבות שתוך ארבע שנים, תוך שני מידגרים, הם ישלימו ממקורותיהם את המכסה להיקף המקסימאלי כי אנחנו לא מעוניינים שמגדלים ייצרו מכסות מופחתות.

איציק בן דוד: אנחנו רוצים להשלים את המהלך הזה לאותם מגדלים שלא הוקצו להם מכסות בשנה שעברה, והתוספת לנושא הזה היא עוד 11 מיליון.

איציק בן דוד: סך הכול, 21 מיליון ביצים חלקנו לאותם מגדלים שיממשו מחצית מהמכסה שלהם.

איציק בן דוד: 30 מיליון ביצים נוספות אנחנו רוצים להקצות לטובת מגדלים שייכנסו למסגרת הרפורמה בהטלה שהמשרד מתכוון להפעיל אותה על-פי החלטת ממשלה משנת 2008.

איציק בן דוד: במסגרת הרפורמה - במיוחד בכל מה שקשור ליישובי מרום הגליל כהגדרתם בחוק הגליל - מגדלים יעבירו את הלולים שלהם למתחמי יצור חדשים.

איציק בן דוד: בתהליך ההעברה הזה ייתכן שתהיה חפיפה בין יצור הביצים על-פי המכסה במתחמים הישנים, לבין תחילת הייצור במתחמים החדשים.

איציק בן דוד: זה תהליך שייקח שלוש שנים.

איציק בן דוד: אחד מעקרונות הרפורמה זה העברת הלולים למתחמים חדשים, שבהם גילאי כל העופות יהיה גיל אחיד.

איציק בן דוד: זה אחד הפרמטרים שנועד להפחית מחלות.

איציק בן דוד: לכן, תהיה תקופת חפיפה שבה ייוצרו ביצים גם באתרים החדשים, וגם בלולים הישנים.

איציק בן דוד: התקופה הזאת מוגבלת למקסימום שישה חודשים, או עד הגיע המטילות לגיל 26 חודש - הנמוך מביניהם.

איציק בן דוד: לצורך זה, אנחנו רוצים לשריין במכסת ההטלה הארצית 30 מיליון ביצים.

לאה ורון: על-פי הכמות של המכסה של ה-30 מיליון ביצים אני מניחה שאתם כבר יודעים לציין ולומר לוועדה באילו מרכזי ישובים יתבטלו הלולים, ולהיכן אתם צופים שהם יעברו.

איציק בן דוד: כעיקרון, לא כל היישובים כבר מסומנים מבחינת האתרים.

איציק בן דוד: אנחנו עובדים על זה במרץ.

איציק בן דוד: יש שניים-שלושה מושבים.

לאה ורון: במרכז הארץ?

איציק בן דוד: לא.

לאה ורון: ההבנה במסגרת הרפורמה היא להעביר לולים ממרכז הארץ.

איציק בן דוד: לא.

יצחק וקנין: הכוונה היא שבמקום הלולים במושבים במרום הגליל לבנות לולים מרכזיים, כאשר אתה לוקח מספר חקלאים ביחד ועושה לול אחד גדול.

לאה ורון: הבנתי.

לאה ורון: מרכזי היישובים לא הכוונה במרכז הארץ?

יצחק וקנין: לא - מרכז היישובים.

יצחק וקנין: הלולים היום מונחים מאחורי בתי התושבים, ויש לכך השלכות תברואתיות וסביבתיות.

יצחק וקנין: המטרה היא להביא לאיכות חיים יותר גבוהה.

יצחק וקנין: המשרד לאיכות הסביבה, השירותים הווטרינרים וכל מי שכרוך בכך, שם היום סנקציות על החקלאים.

יצחק וקנין: אני חושב שהצעד הזה הוא צעד חשוב.

יצחק וקנין: יש חקלאים שלא כל כך רוצים להיפרד מהלול.

יצחק וקנין: אבל רבותי, אין ברירה.

איציק בן דוד: הם יוכלו להמשיך, הם פשוט יצטרכו להשקיע בהסבת הלולים שלהם.

לאה ורון: האם אין מגמה של הוצאת לולים ממרכז הארץ?

יצחק וקנין: לא, זה רכישת מכסות ממרכז הארץ.

איציק בן דוד: בדיוק.

יורם מרציאנו: צריך לקיים איזשהו דיון בעניין המכסות, איך נותנים מכסות, למה נותנים מכסות.

יצחק וקנין: לא, אלו מכסות קבועות מזמן.

יורם מרציאנו: זה כבר הפך להיות מונופול.

איציק בן דוד: לא, אנחנו מדברים על כמאתיים מגדלים חדשים שנוספו לענף על-פי החלטות הממשלה משנת 98 עד היום.

יורם מרציאנו: איך?

יורם מרציאנו: מה הקריטריונים?

יורם מרציאנו: מי מקבל?

יורם מרציאנו: איך מקבלים?

איציק בן דוד: קבעו קריטריונים.

איציק בן דוד: יש בגליל, ביישובי קו גדר, וכנגד קליטת בנים.

איציק בן דוד: הכוונה היתה לחזק את היישובים שיבואו אליהם מתיישבים חדשים.

איציק בן דוד: בתור אמצעי פרנסה בסיסי הוסכם לתת להם מכסות הטלה.

איציק בן דוד: אבל בהחלט הקריטריון היה שהם יבנו גם את הבית שלהם ביישוב, שהם ייצרו את המכסה באותו ישוב.

איציק בן דוד: באמת, לעמוד ברוח החלטת הממשלה לחזק את היישובים.

יורם מרציאנו: אין התנגדויות, אנחנו כולנו בעד.

יורם מרציאנו: בואו, תחסכו לנו את הזמן.

יצחק וקנין: אני מבין שיש פה דברים חדשים שאתם רציתם, לא?

איציק בן דוד: לא, לא.

איציק בן דוד: למעט הנושאים שדיברתי עליהם כרגע של הגדלת המכסה, הכללים הם אותם כללים כמו שנה שעברה.

לאה ורון: עו"ד אפרת ורד תתחילי לקרוא את התקנות.

אפרת ורד: ( קוראת את תקנות המועצה לענף הלול (כללים בדבר מכסות לייצור ביצי מאכל לשיווק בשנת 2008), התשס"ח-2007, תקנה מס' 1 - הגדרות )

משה כחלון: האם יש הערות לסעיף 1?

ניר ימין: "כתב האישור" וה"אתר הייעודי" רלוונטיים למה שהסביר הסמנכ"ל לעניין של העברת הלולים ללול מרכזי, נכון?

אפרת ורד: כן.

אפרת ורד: אתה תראה את זה אחר כך בתקנה 6.

משה כחלון: הנוהל שיהיה הוא שאת תקריאי סעיף ונדון עליו, ונאשר אותו.

משה כחלון: האם יש הערות לסעיף 1? אין הערות.

משה כחלון: מי בעד סעיף 1?

משה כחלון: מי נגד?

משה כחלון: ה צ ב ע ה בעד – 3 נגד – אין נמנעים – אין תקנה מס' 1 אושרה.

משה כחלון: אושר.

משה כחלון: אנחנו עוברים לסעיף מס' 2 - מכסה ארצית, בבקשה.

אפרת ורד: ( קוראת את תקנה 2 - מכסה ארצית.

אפרת ורד: )

משה כחלון: האם יש הערות לסעיף 2?

משה כחלון: אני מבקש להצביע, מי בעד?

משה כחלון: מי נגד?

משה כחלון: ה צ ב ע ה בעד – 3 נגד – אין נמנעים – אין תקנה מס' 2 אושרה.

משה כחלון: סעיף 2 אושר.

משה כחלון: אנחנו עוברים לסעיף 3 - קביעת מכסות אישיות.

אפרת ורד: ( קוראת את תקנה 3 - קביעת מכסות אישיות.

אפרת ורד: )

משה כחלון: האם יש הערות לסעיף 3? אין.

משה כחלון: מי בעד?

משה כחלון: מי נגד?

משה כחלון: ה צ ב ע ה בעד – 3 נגד – אין נמנעים – אין תקנה מס' 3 אושרה.

משה כחלון: סעיף 3 אושר.

משה כחלון: אנחנו עוברים לסעיף 4, בבקשה.

אפרת ורד: ( קוראת את תקנה 4 (א),(ב) - מכסה אישית.

אפרת ורד: )

משה כחלון: האם יש הערות לסעיף4?

משה כחלון: אין הערות.

משה כחלון: מי בעד סעיף 4?

משה כחלון: מי נגד?

משה כחלון: ה צ ב ע ה בעד – 3 נגד – אין נמנעים – אין תקנה מס' 4 אושרה.

משה כחלון: עבר פה אחד.

משה כחלון: אנחנו עוברים לסעיף 5.

אפרת ורד: ( קוראת את תקנה 5 - מכסות חדשות.

אפרת ורד: )

משה כחלון: האם יש הערות לסעיף 5?

משה כחלון: אין הערות.

משה כחלון: אני מבקש להביא להצבעה, מי בעד סעיף 5?

משה כחלון: ה צ ב ע ה בעד – 3 נגד – אין נמנעים – אין תקנה מס' 5 אושרה.

משה כחלון: אושר.

משה כחלון: אנחנו עוברים לסעיף 6.

אפרת ורד: (קוראת את תקנה 6 (א),(ב),(ג),(ד) - תוספת חד-פעמית.

אפרת ורד: )

משה כחלון: האם יש הערות לסעיף 6? אין.

משה כחלון: מי בעד סעיף 6? מי נגד?

משה כחלון: ה צ ב ע ה בעד – 3 נגד – אין נמנעים – אין תקנה מס' 6 אושרה.

משה כחלון: עבר פה אחד.

משה כחלון: אנחנו עוברים לסעיף 7.

אפרת ורד: ( קוראת את תקנה 7 (א),(ב)(1)(2)(3)(4),(ג) - מקום הגידול.

אפרת ורד: )

משה כחלון: הערות לסעיף 7? אין.

משה כחלון: מי בעד?

משה כחלון: מי נגד?

משה כחלון: ה צ ב ע ה בעד – 3 נגד – אין נמנעים – אין תקנה מס' 7 אושרה.

משה כחלון: עבר.

משה כחלון: למה אין סעיף 8?

יצחק וקנין: אין 8, קפצתם מ-7 ל-9.

משה כחלון: טעות במספור, הם ימספרו מחדש.

יורם מרציאנו: 9 הופך להיות 8.

אפרת ורד: טעות במספור.

אפרת ורד: זה יהיה 8(א) לצורך העניין.

אפרת ורד: ( קוראת את תקנה 8(א),(ב) - פנייה לקביעת מכסות אישיות.

אפרת ורד: )

משה כחלון: האם יש הערות לסעיף 8? אין הערות.

משה כחלון: אני מבקש להביא להצבעה.

משה כחלון: מי בעד?

משה כחלון: מי נגד?

משה כחלון: ה צ ב ע ה בעד – 3 נגד – אין נמנעים – אין תקנה מס' 8 אושרה.

משה כחלון: עבר, אושר.

משה כחלון: אנחנו עוברים ל-9.

אפרת ורד: ( קוראת את תקנה 9(א),(ב),(ג)- מכסת עופות להטלה.

אפרת ורד: )

משה כחלון: האם יש הערות לסעיף 9? אין הערות.

משה כחלון: אני מבקש להביא להצבעה.

משה כחלון: מי בעד סעיף 9?

משה כחלון: מי נגד?

משה כחלון: ה צ ב ע ה בעד – 3 נגד – אין נמנעים – אין תקנה מס' 9 אושרה.

משה כחלון: אושר.

משה כחלון: סעיף 10 בבקשה.

אפרת ורד: ( קוראת את תקנה 10(א),(ב),(ג),(ד),(ה)(1)(2) – גידול מטילות ופרגיות.

אפרת ורד: )

משה כחלון: האם יש הערות לסעיף 10? אין הערות.

משה כחלון: מי בעד?

משה כחלון: מי נגד?

משה כחלון: ה צ ב ע ה בעד – 3 נגד – אין נמנעים – אין תקנה מס' 10 אושרה.

משה כחלון: סעיף 10 אושר.

משה כחלון: אנחנו עוברים לסעיף 11.

אפרת ורד: ( קוראת את תקנה 11 – שמירת דינים, תוספת ראשונה.

אפרת ורד: )

יצחק וקנין: אני רוצה להעיר פה הערה שנוגעת אליי אישית ולמושב שלי.

יצחק וקנין: יערה היתה בתוך הרישום של היישובים - לא היום, בפעם הראשונה שהביאו את התוספות.

יצחק וקנין: הוצאה יערה מהרשימה - בזמנו, אני לא רציתי לעצור את הכללים – בגלל שלא היה תכנון בתוך היישוב.

יצחק וקנין: לכל היישובים היתה פרוגראמה של הרחבת היישובים, יערה היא המושב היחידי שהוצא מהרשימה הזאת.

יצחק וקנין: בזמנו אני לא רציתי לעצור.

יצחק וקנין: היום יש את הפרוגראמה.

יצחק וקנין: אני מבקש לדאוג שמושב יערה ייכנס לתוך הרשימה, מכיוון שהוא היה ברשימה הראשונית שאישרנו אותה.

יצחק וקנין: אתם יכולים לבדוק את הדברים, אני אומר את הדברים באחריות.

יצחק וקנין: יערה נפלה מתוך זה, ואני לא רציתי לעצור את כל התוספות.

יצחק וקנין: יכולתי לעשות את זה ולהגיד: עד שתהיה פרוגראמה.

יצחק וקנין: אני מבקש שתבדקו את הדברים, אני אומר את הדברים באחריות מלאה.

משה כחלון: אני מבקש לדעת איך נקבעו היישובים, והאם יש עוד יישובים באזור ההוא שיש בהם לולים שהם לא כלולים פה?

יצחק וקנין: בדרך כלל ישובי גדר.

איציק בן דוד: היישובים הם יישובים שנקבעו בהחלטות ממשלה - שלוש החלטות ממשלה שקבעו את הנושא הזה של מגדלים חדשים.

איציק בן דוד: בעיקרון, אלה ישובי גדר שהיו משקי הטלה מובהקים.

ניר ימין: האם החלטות הממשלה נקבעו באופן ספציפי ל-2008, כי ב- - -

איציק בן דוד: לא, זה החלטות ממשלה בשנת 98, 99 ו-2000.

איציק בן דוד: ההחלטות האלה שאנחנו מדברים עליהן היום זה החלטה 4829 מ-99, ו-1626.

יצחק וקנין: ברשימה הראשונה שהוגשה היה מושב יערה.

יצחק וקנין: בגלל שלא היתה לו פרוגראמה להרחבה רק על 64, הוא הוצא מהרשימה.

יצחק וקנין: בזמנו אני לא רציתי לעצור את זה, אני מבקש לבדוק ולהחזיר, מכיוון שהיום יש פרוגראמה מסודרת ליישוב שהיא גם מקובלת על-ידי משרד החקלאות, ועל-ידי כל הגורמים.

ניר ימין: ב-2007 המכסות החדשות האלה נקבעו לכל מרום-הגליל באופן כללי, וכאן יש נקיבה של יישובים.

איציק בן דוד: לא.

איציק בן דוד: אלה הם היישובים, הם לא השתנו.

איציק בן דוד: ישובים כמו שאני אמרתי נקבעו בהחלטת ממשלה, אלה יישובי קו גדר, כתוספת החלטת 1626.

לאה ורון: האם אתם יכולים להעביר את החלטת הממשלה ליושב ראש הוועדה?

לאה ורון: אני מניחה שיש לכם כי באתם לדיון בוועדת הכלכלה.

יצחק וקנין: אני אומר לך שהמושב היחידי שהוצא מתוך הרשימה זה היישוב שלי, בגלל שלא היתה לו פרוגראמה.

יצחק וקנין: היא אושרה בממשלה, אושרה פה בוועדה.

יצחק וקנין: בפעם הראשונה זה אושר בוועדה, אבל חזרו לוועדה ודיברו על מושב יערה.

יצחק וקנין: אני יושב בתוך הוועדה, ואני אומר לכם שהמושב שלי הוא המושב היחידי שלא מקבל את זה.

יצחק וקנין: הוא הוצא מתוך הרשימה רק בגלל שלא היתה לו פרוגראמה.

משה כחלון: חבר הכנסת וקנין, אתה במקרה יושב פה ומדבר על מושב יערה, וזה בסדר.

משה כחלון: אבל, אני קצת חושש לגבי מושבים שהאנשים שלהם לא יושבים פה, ולא יכולים להגיד את מה שאתה אומר.

משה כחלון: לכן, יש לי קושי גדול.

משה כחלון: אל תביאו לי את הצעת הממשלה.

משה כחלון: יש לי קושי גדול לאשר את הסעיף הזה.

משה כחלון: אני משאיר את זה פתוח, אני לא מביא את זה להצבעה.

משה כחלון: יושב ראש המקורי של הוועדה יקבל את החומר, ידון בזה.

משה כחלון: אני לא יודע מה קורה שם.

אפרת ורד: יש לנו פה את ההחלטות.

משה כחלון: בסדר.

משה כחלון: במקרה חבר הכנסת וקנין יושב פה ומדבר על קיפוח ועל אי צדק שנגרם למושב שלו.

משה כחלון: אני לא רוצה לתת מענה רק למושב שלו, כי יכול להיות שיש עוד מושבים.

משה כחלון: לכן, אני עוצר פה את הדיון על הרקע הזה.

משה כחלון: יושב ראש הוועדה הקבוע חבר הכנסת ארדן יקיים דיון אחרי שהוא ילמד את החומר.

משה כחלון: אני אדבר עם חבר הכנסת ארדן, ואני אעלה בפניו את העניין.

משה כחלון: אם הוא יחליט שאני אמשיך לטפל, אני אעשה זאת בשמחה.

משה כחלון: אני אבקש מכם את החומר.

משה כחלון: אם לא, הוא ידבר עם השר.

לאה ורון: בכל מקרה, תעבירו למזכירות הוועדה את כל החלטות הממשלה.

משה כחלון: הדיון נעול, תודה.

איציק בן דוד: אפשר אולי לאשר את הכללים, ולומר שההחלטה לגבי 11 מיליון ביצים כפופה להעברת ה- - - -

קריאות: אין מכסות.

קריאות: בראשון לינואר חייבות להיות מכסות – היום.

משה כחלון: מתי הגשתם את זה?

קריאות: חודש וחצי זה מונח אצלכם.

קריאות: ביקשנו להקדים את זה.

משה כחלון: בכנות, אני לא מבין מה הלחץ?

משה כחלון: אז לא יהיו מכסות.

איציק בן דוד: - - -בגלל שאין מכסות, וכל אחד יכול לייצר כמה שהוא רוצה.

משה כחלון: אז אני רוצה לפתוח את הדיון מחדש.

יורם מרציאנו: רגע, אולי רק על הסעיף הזה אנחנו לא נצביע, נמשיך להצביע על כל הסעיפים.

משה כחלון: אני פותח את הדיון מחדש - בקשה לדיון מחדש של חבר הכנסת מרציאנו.

משה כחלון: אנחנו מאשרים את הבקשה.

משה כחלון: אנחנו כעת חוזרים לכך.

משה כחלון: אנחנו מאשרים את כל הסעיפים שכבר אושרו בהצבעה, למעט תקנה 5, והתוספת הראשונה של תקנה 5.

משה כחלון: אני כמובן אעביר את הנושא ליושב ראש הוועדה הקבוע כדי שהוא יחליט איך מתקדמים עם זה.

משה כחלון: תודה רבה לכולם, הדיון נעול.

יורם מרציאנו: הכול אושר, רק הסעיף הזה לא - הסעיף שאליו הוא התייחס לעניין החלוקה.

אפרת ורד: יש תוספת שנייה, לא הצבעתם.

משה כחלון: התוספת השנייה כן מאושרת.

לאה ורון: אדוני היושב ראש, תעשה הצבעה – התוספת השנייה.

משה כחלון: אני מבקש להצביע על התוספת השנייה למען הסר ספק.

משה כחלון: היא מאושרת, אבל למען הסר ספק אושרה בהצבעה.

משה כחלון: תודה רבה.